**TEMA: IS ONS SONDAARS?**

Wat is die reëls by jou werk? Op grond waarvan kan jy by die werk ge-“fire” word?

Wat is die reëls by jou huis? Op grond waarvan kan jy by die huis ge-“fire” word?

Waar is die meeste reëls?

Hoekom verskil dit? .........

Want die verhouding verskil! Hoe sterker ’n verhouding is, hoe minder reëls is nodig! Dink daaroor –

**Hoe sterker ’n verhouding is, hoe minder reëls is nodig**

Hoe lyk jou verhouding met die Here? Is dit soos ’n werksverhouding of soos ’n gesinsverhouding?

Galasiërs 3:26-4:7 (NLV):

26Julle is almal God se kinders deurdat julle in Christus Jesus glo. 27Almal wat deur die doop met Christus één geword het, se lewe word nou heeltemal deur Christus bepaal. 28Omdat julle almal in Christus Jesus één is, kan julle nie langer teen mense diskrimineer omdat hulle Jood of Griek, slaaf of vry, man of vrou is nie.

29Verder, omdat julle aan Christus behoort, ís julle die nageslag van Abraham en dus erfgename van die belofte!

4 Ek bedoel: Solank ’n erfgenaam minderjarig is, verskil sy posisie nie eintlik van dié van ’n slaaf nie, al behoort die hele erfenis aan hom. 2Tot op die dag wat die pa bepaal het, staan die erfgenaam onder toesig en bestuur.

3Toe ons nog geestelik minderjarig was, het ons die elementêre magte van die wêreld soos slawe gedien. **4Maar toe, op die regte tyd, het God sy Seun gestuur. Hy is uit ’n vrou gebore, onder die wet, 5sodat Hy hulle wat onder die wet is, kan vrykoop, ja, sodat ons tot kinders aangeneem kan word.**

6En omdat julle sy kinders is, het God die Gees van sy Seun gestuur om in ons te lewe. Die Gees in ons roep voortdurend na God: “Abba!” – wat die Aramese woord is vir “Vader”[[1]](#footnote-1).

7Jy is dus nie meer slaaf nie, maar kind. En as sy kind het God jou sy erfgenaam gemaak!

Hoor weer vers 4 en 5:

**Maar toe, op die regte tyd, het God sy Seun gestuur. Hy is uit ’n vrou gebore, onder die wet, sodat Hy hulle wat onder die wet is, kan vrykoop, ja, sodat ons tot kinders aangeneem kan word.**

Ons is vrygekoop! Ons is nou kinders! Nou is die reëls baie minder....

Ek bedoel, in die Ou Testament was daar 613 gebooie! In die Nuwe Testament kry ons net 1:

Johannes 13:34, 35: “Ek gee julle ’n nuwe gebod: julle moet mekaar liefhê. Soos Ek julle liefhet, moet julle mekaar ook liefhê. 35 As julle mekaar liefhet, sal almal weet dat julle dissipels van My is.”

Hoor hoe staan dit in 1 Johannes 3:23:

En dít is sy gebod: Ons moet in sy Seun, Jesus Christus, glo en ons moet mekaar liefhê ooreenkomstig die gebod wat Hy ons gegee het.

Glo in Jesus → dit maak my deel van God se gesin.

En wees dan lief vir die ander lede van die gesin.

Die vraag nou is; Maar wat nou van sonde? Kan ons nou maar maak wat ons wil? Die antwoord is ... **ja jy kan**! Maar voor julle kwaad word, luister gou eers klaar...

Augustinus, die groot kerkvader,het gesê[[2]](#footnote-2):

**Love, and do what you will.**

**Wees lief en doen wat jy wil.**

Dink daaroor – hoe liewer jy iemand het, hoe meer kan jy met hulle doen wat jy wil, want wat jy wil, gaan vir hulle die beste wees.... As jy jou kleinkind liefhet, kan jy maar met hom doen wat jy wil? Ja! As ek my kind liefhet, kan ek maar met haar maak wat ek wil? Ja! As jy jou man liefhet, jou vrou liefhet, werklik liefhet? Ja! En as ek my Here liefhet, as ek my hemelse Pa werklik liefhet, kan ek maar doen wat ek wil? Ja! Ja! Ja!

As ek jou liefhet, gaan ek nie jou skade aanrig nie.

As ek jou liefhet, gaan ek doen waarvan JY hou.

As ek jou liefhet, gaan ek MEER doen as wat die wet verwag.

Doen ons nog verkeerde goed? Ja! Maar as kinders is ons vergewe en word ons aanvaar.

En ja, soms struikel ons. Soms – en vir party is dit gereeld – soms voel ons soos Paulus:

Die goeie wat ek wil doen, doen ek nie, maar die slegte wat ek nie wil doen nie, dit doen ek. (Romeine 7:19).

Maar as kinders fokus ons nie op ons oortredings nie, maar om te doen wat reg is – meer nog, om te fokus op wat ons Pa graag WIL hê, op wat vir HOM belangrik is, op wat HOM gelukkig maak!

En daarom eet ons saam, daarom vier ons Nagmaal:

Want ons is ’n gesin wat deur ons Pa gemaak is.

Ons is ’n gesin wat vir Hom wil dankie sê en vir Hom wil leef.

En ons is ’n gesin wat vir mekaar wil leef.

Omdat ons MOET? Omdat ons gestraf word as ons dit nie doen nie?

Nee, omdat ons WIL!

Omdat ons sondaars is wat hoop dat die Nagmaal sal help om ons sondes weg te kry? Nee!!! Nee!!!

Hoor hier:

Romeine 5:20-21 (NLV):

God se wet is gegee sodat alle mense kon sien hoe groot en baie hulle oortredings is. Maar hoe meer die sonde geword het, hoe oorvloediger het God se genade geword. Die gevolg hiervan is dat net soos die sonde oor almal regeer het en die dood oor hulle gebring het, **God se genade nou regeer. Dit laat ons nou as regverdiges voor God staan**, en loop uit op die ewige lewe wat ons deur Jesus Christus ons Here sal ontvang.

Genade regeer nou! Wat beteken dit? Ongelukkig het ons in Afrikaans nie verskillende woorde vir *“mercy”* en *“grace”* nie, maar hoor hier:

**Justice is getting wat you deserve.**

**Mercy is not getting what you deserve.**

**Grace is getting what you don’t deserve.[[3]](#footnote-3)**

Of miskien is dit goed dat ons in Afrikaans van *“mercy”* én *“grace”* as GENADE praat, want ons kry beide!

Nagmaal vier God se “mercy” – ons kry nie wat ons verdien nie... Ons verdien straf, maar ons kry dit nie – Jesus het ons s’n gekry!

Maar ons kry ook God se “grace” – ons kry wel wat ons nie verdien nie... Ons kry die ewige lewe, ons kry vergifnis, ons kry die Heilige Gees, ons kry ’n Pa wat vir ons oneindig lief is!

Ek kom Nagmaal toe, nie as sondaar nie, maar as regverdige! Nie as sleg en vuil nie, maar as heilig, afgesonder. Nie om vergifnis te kry nie, maar omdat ek vergewe is. Nie as slaaf met ’n skuldige gewete nie, maar as kind met ’n skoon hart.

Kom ons doen dit nou!

Amen.

Heidelbergse Kategismus:

Vraag 55: Wat verstaan jy onder die gemeenskap van die heiliges ?

Antwoord: Ten eerste dat die gelowiges, almal saam en elkeen afsonderlik, as lede met die Here Christus gemeenskap en aan al sy skatte en gawes deel het. Ten tweede dat elkeen verplig is om sy gawes gewillig en met vreugde tot nut en saligheid van die ander lede aan te wend.

Vraag 56: Wat glo jy van die vergewing van sondes ?

Antwoord: Dat God, op grond van die voldoening van Christus, aan al my sondes en ook my sondige aard waarteen ek my hele lewe lank moet stry, nooit meer wil dink nie. Uit genade wil Hy aan my die geregtigheid van Christus skenk sodat ek nooit in die strafgerig van God sal kom nie.

1. “Abba” is the Aramaic word for “Papa,” a term of great intimacy and affectionate respect. It was normally the first word a child would utter, but adults could use it for their fathers as well, and students sometimes used it of their teachers. Perhaps because it implied such intimacy, Jewish people never used it of God (though they did call him a heavenly father) except in an occasional parable by a charismatic teacher.

Keener, Craig S., IVP Bible Background Commentary: New Testament , (Downer’s Grove, IL: InterVarsity Press) 1997. [↑](#footnote-ref-1)
2. Love, and do what you will: whether you hold your peace, through love hold your peace; whether you cry out, through love cry out; whether you correct, through love correct; whether you spare, through love do you spare: let the root of love be within, of this root can nothing spring but what is good. (<http://www.newadvent.org/fathers/170207.htm> ) [↑](#footnote-ref-2)
3. <http://airocross.com/2011/08/19/justice-mercy-and-grace/> [↑](#footnote-ref-3)